În București teste se fac la Institutul Național de Boli Infecțioase Matei Balș, Spitalul Clinic de Boli Infecțioase Victor Babeș, Institutul Național de Cercetare-Dezvoltare Medico-Militară Cantacuzino și Centrul Medical Unirea Regina Maria.



În țară testări se mai fac la Spitalul de Boli Infecțioase Brașov, Spitalul Clinic de Boli Infecțioase Sf. Parascheva Iași, Spitalul de Boli Infecțioase Victor Babeș din Craiova, Spitalul de Boli Infecțioase Victor Babeș din Timișoara, Spitalul Clinic de Boli Infecțioase Cluj-Napoca și Spitalul de Boli Infecțioase Constanța.



Pe 18 martie, seara, cele zece centre realizaseră așadar 7.534 de investigații de laborator – și aveau în stoc 4.671 de teste.



Cele mai multe teste de la debutul crizei epidemice au fost făcute la Matei Balș – 3.100.



Potrivit managerului Adrian Streinu – Cercel, institutul face între 100 și 450 de teste pe zi. În curând, susține medicul Streinu-Cercel pentru Dela0.ro, capacitatea va crește la un maxim de 800 de teste pe zi. Până să crească capacitatea de testare institutul mai are în stoc 1.200 de teste.



Institutul Național de Cercetare-Dezvoltare Medico-Militară Cantacuzino a făcut 1.500 de teste. Important de menționat e că a început să facă astfel de investigații de laborator abia din data de 12 martie. Deși testările au început în România în ultima săptămână din februarie, autoritățile au invitat institutul în clubul select al centrelor de testare două săptămâni mai târziu.



Institutul Cantacuzino a intrat practic în joc pe fondul unei nevoi stringente: testarea în masă a deputaților și senatorilor, după confirmarea infectării în cazul unui senator PNL. Potrivit secretarului de stat Nelu Tătaru, 280 dintre probele prelevate de la Parlament au fost trimise la testare la Cantacuzino.



Purtătorul de cuvânt Romeo Feraru a transmis Dela0.ro că institutul are o capacitate de testare de 250 de probe pe zi, care este atinsă în mod uzual. Pe 16 martie, de exemplu, au făcut 248 de teste. Pe 18 martie mai aveau în stoc 1.100 de teste, care le-ar mai ajunge patru zile și jumătate.



Spitalul de Boli Infecțioase Victor Babeș a făcut până pe 18 martie 140 de teste și mai are în stoc 100. Am încercat să aflăm de la directorul medical Simin Aysel Florescu care este capacitatea maximă de testare. Nu am primit răspuns. A oferit însă unul pentru Mediafax:



Nu cred că se rezumă totul la standarde. Facem câte teste sunt necesare pentru pacienții spitalizați. Ce trebuie știut nu sunt cifre, ci că noi avem capacitatea să testăm toti pacienții noștri.



Cu alte cuvinte, Victor Babeș – deși e desemnat între centrele de testare – face investigații doar pentru pacienții spitalului.



Aceeași situație se întâmplă și la Spitalul de Boli Infecțioase Constanța, care la rândul lui face teste doar pentru pacienți. Așa declară chiar managerul Stela Halichidis pentru Dela0.ro. Capacitatea maximă de testare a spitalului este undeva la 20 de probe pe zi. Până pe 18 martie spitalul a făcut 275 de teste. Mai are însă în stoc 1.140 de teste!



În timp ce Constanța dispune de peste o mie de teste, la Spitalul de Boli Infecțioase din Brașov stocul pe 18 martie era 0. Și e așa din 15 martie, ziua în care spitalul a încetat să mai testeze, din lipsă de consumabile. Situația a fost descoperită (și relatată) de Dela0.ro.



Starea de urgență decretată luni de președintele Klaus Iohannis nu a reglat astfel de aberații sistemice, în care spitale dotate cu aparatură și personal specializat nu efectuează teste de laborator din lipsă de reactivi. Care reactivi, iată, se pot afla în posesia altor spitale, precum cel de la Constanța, unde întregesc inutil un stoc ce nu va fi epuizat vreodată prin capacitățile locale de testare.